TRT โดดชิงงาน “รัฐ-เอกชน” 1.14 หมื่นลบ. พร้อมตุนแบ็กล็อกกว่า 1.3 พันล้าน
TRT เดินหน้าเร่งผลงาน หลังโดดชิงงานรัฐ-เอกชนรวมประมาณ 1.14 หมื่นล้านบาท คาดว่าจะได้รับงานประมาณ 20-25% พร้อมตุนแบ็กล็อก 1.3 พันล้านบาท คาดว่าจะสามารถรับรู้รายได้ปี 65 แตะ 2 พันล้านบาท
TRT เดินหน้าเร่งผลงาน หลังโดดชิงงานรัฐ-เอกชนรวมประมาณ 1.14 หมื่นล้านบาท คาดว่าจะได้รับงานประมาณ 20-25% พร้อมตุนแบ็กล็อก 1.3 พันล้านบาท คาดว่าจะสามารถรับรู้รายได้ปี 65 แตะ 2 พันล้านบาท
6 ธ.ค. 2565

นายสัมพันธ์ วงษ์ปาน ประธานกรรมการบริหาร และกรรมการผู้จัดการ บริษัท ถิรไทย จำกัด (มหาชน) หรือ TRT เปิดเผยว่า ภาพรวมของบริษัทในปี 65 ก็ยังเป็นไปตามความผันผวนของสถานการณ์เศรษฐกิจของโลก รวมถึงราคาวัตถุดิบ แต่ถึงอย่างไร บริษัทยังคงสามารถรักษามาตรฐานในการผลิตหม้อแปลงไฟฟ้าที่มีคุณภาพด้วยฝีมือคนไทยได้อย่างมั่นคง พร้อมมีแบ็กล็อกในมือแล้วกว่า 1,323 ล้านบาท เตรียมส่งมอบปีนี้ 475 ล้านบาท และปี 66 อีก 848 ล้านบาท
โดยบริษัทคาดว่าจะสามารถรับรู้รายได้ปี 65 ประมาณ 2,079 ล้านบาท โดยแบ่งเป็นรายได้จากธุรกิจหม้อแปลง (Transformer) 1,765 ล้านบาท และธุรกิจที่ไม่ใช่หม้อแปลง (Non-Transformer) อาทิ รถกระเช้า, รถเครน, ถังหม้อแปลงไฟฟ้า, แบตเตอรีลิเธียม อีกราว 314 ล้านบาท
ขณะที่ปัจจุบันบริษัทมีงานที่อยู่ระหว่างการติดตาม ณ วันที่ 30 ตุลาคม 2565 รวมประมาณ 1.14 หมื่นล้านบาท โดยแบ่งเป็นงานภาครัฐ การไฟฟ้าส่วนภูมิภาค 1,900 ล้านบาท, การไฟฟ้านครหลวง 2,300 ล้านบาท การไฟฟ้าฝ่ายผลิต 1,970 ล้านบาท และงานเอกชนภายในประเทศ 1,800 ล้านบาท และส่งออกอีกประมาณ 1,700 ล้านบาท รวมถึงงานบริการด้านหม้อแปลงไฟฟ้าอีก 200 ล้านบาท และในกลุ่ม Non-Transformer อาทิ  Distributing Derrick/Arial Crane 1,523 ล้านบาท และ Steel Structure &amp; Fabricate 50 ล้านบาท รวมทั้งหมดที่บริษัทได้เสนอราคาประมาณ 11,443 ล้านบาท คาดว่า บริษัทจะได้รับงานประมาณ 20-25% ตามเกณฑ์ที่บริษัทได้ตั้งไว้
“สำหรับทิศทางของปี 2566 คาดว่าภาพรวมจะเป็นไปในทิศทางที่สดใสมากขึ้น ทั้งในกลุ่มหม้อแปลงไฟฟ้า และธุรกิจที่ไม่ใช่หม้อแปลง โดยคาดว่าการรับรู้รายได้จะเพิ่มขึ้น ซึ่งแนวโน้มในอนาคตมีโอกาสเติบโตอย่างต่อเนื่อง โดยเห็นทิศทางบวกเพิ่มขึ้น ซึ่งดูได้จากงานที่จะทยอยส่งมอบให้ลูกค้า และการเข้าร่วมประมาณเป็นจำนวนมากขึ้นด้วย ทั้งในภาครัฐบาล และเอกชนที่จะมีการลงทุนเพิ่มอีกด้วย” นายสัมพันธ์ กล่าว